Swatch arbejder på 6-måneders-batteri til smarture

Smartwatches har en fælles svaghed: Batterilevetiden. Apple Watch holder i knapt 18 timer på en opladning, og de øvrige modeller på markedet er ikke meget bedre. Ikke just prangende. Men Swatch har tilsyneladende et es i ærmet. Ifølge Reuters arbejder firmaet på en ny type batteri, der kan holde i et halvt år på en opladning. Det nye batteri vil også blive fremstillet i en udgave til elektriske biler.

– Den der fremstiller et smartwatch-batteri, som ikke skal oplades i seks måneder, har en konkurrencemæssig fordel. Vi arbejder intensivt på udfordringen med vores forskningsgruppe Belanos og batteri-producenten Renata. Til næste år lancerer vi et revolutionerende batteri – ikke bare til ure, men også til biler, siger Swatch CEO Nick Hayek til avisen Handelszeitung.

En talsmand fra Swatch har bekræftet Hayeks udtalelse til Reuters.

I marts måned afslørede Hayek Swatchs første smartwatch, Swatch Touch Zero One, der endnu ikke er i butikkerne. Uret kan angiveligt gå på nettet uden at skulle oplades. Det kan også foretage mobile betalinger, og det fungerer med både Windows og Android.

Swatch arbejder på 6-måneders-batteri til smarture